
VIZIJA razvoja trajnostne mobilnosti,

strateški in operativni CILJI,

ciljne VREDNOSTI in KAZALCI

**v okviru izdelave Celostne prometne strategije občine Brežice**





**December 2016**

**Naročnik:** Občina Brežice, Cesta prvih borcev 18, 8250 Brežice

**Delovna skupina za trajnostni razvoj Občine Brežice:**

Teja Leben

Katja Čanžar

Katja Pongračič

Roman Matjašič

Suzana Ogorevc

**nicha-logo.jpgIzdelovalci:**

Dušan Blatnik - Savaprojekt d.d.,

Nuša Vanič - Savaprojekt d.d.,

Blaž Špiler – Savaprojekt d.d.,

Petra Žarn – Savaprojekt d.d.,

Katja Zgonec – PNZ d.o.o.,

Marko Jelenc – PNZ d.o.o.,

Lea Ružić – PNZ d.o.o.,

Marjeta Kirn Kljajič – Nicha d.o.o..

**Delovna skupina za izdelavo CPS Občine Brežice:**

Teja Leben – Občina Brežice

Alenka Laznik – Občina Brežice

Aleš Lorber – Policijska postaja Brežice

Miran Kržan – KOP Brežice d.d.

Gregor Novak – Medobčinski inšpektorat, Skupni prekrškovni organ

Miran Sečki – Integral Brebus Brežice d.o.o.

Boris Papac – Papac s.p. (področje kolesarstva)

Ljudmila Kramar – Zdravstveni dom Brežice

Vesna Bogovič – Aktiv ravnateljev OŠ, VVZ in GŠ

Darja Mandžuka – Osnovna šola Brežice

Nataša Solomun – Društvo za cerebralno paralizo Sonček Posavje

Mateja Gerjevič – Zavod za podjetništvo, turizem in mladino Brežice

Marjetka Rangus – Fakulteta za turizem v brežicah

Janko Hrastovšek – Območje obrtno-podjetniške zbornice Brežice

Bojan Bogovič – Domtim d.d.o. (upravljavci stanovanj)

Kazalo vsebine

[1. VIZIJA 4](#_Toc474568728)

[2. STRATEŠKI CILJI 6](#_Toc474568729)

[3. OPERATIVNI CILJI, CILJNE VREDNOSTI IN KAZALCI 7](#_Toc474568730)

[HOJA 7](#_Toc474568731)

[KOLESARJENJE 8](#_Toc474568732)

[JAVNI POTNIŠKI PROMET 9](#_Toc474568733)

[MOTORNI PROMET 10](#_Toc474568734)

[CELOSTNO PROMETNO NAČRTOVANJE 11](#_Toc474568735)

# 1. VIZIJA

Občina Brežice bo vzpostavila uravnotežen prometni sistem, ki bo zadovoljil potrebe ljudi, podjetij in okolja. Privlačnost bivanja v občini bo zagotavljala z upoštevanjem **načel trajnostne mobilnosti**, ki v ospredje postavlja zmanjšanje uporabe avtomobila ter kot alternativo ponuja trajnostno privlačnejše potovalne navade: spodbujanje hoje, kolesarjenja in uporabe javnega potniškega prometa.

S celostnim prometnim načrtovanjem bodo v občini Brežice med drugim nastajala tudi **pametna prometna vozlišča** oziroma lokacije v občine, kjer se bodo združevale in povezovale različne vrste prometa (pešpoti, kolesarske steze, javni potniški promet, železniški promet, parkirišča). Prometna vozlišča se bodo s svojo infrastrukturo v nadaljevanju povezovala s sosednjimi občinami.

Za doseganje boljše kakovosti bivanja in doseganje hitrejšega prehoda na trajnostno mobilnost bo treba razvijati **pet strateških stebrov prometnega razvoja**. Stebri se med seboj povezujejo in dopolnjujejo, vsem pa je skupen odmik od tradicionalnega načrtovanja prometa, ki je osredotočeno na gradnjo prometne infrastrukture prilagojene osebnim avtomobilom, ter usmeritev v učinkovite, okolju bolj sprejemljive izboljšave, ki so v prvi vrsti osredotočene na človeka.

Strateški stebri prometnega razvoja so:

1. Spodbujanje hoje kot zdravega in na krajše razdalje hitrega načina potovanja

Hoja predstavlja zdrav in na krajše razdalje hiter način potovanja. Z dodatno ureditvijo peš površin v mestu ter ureditvijo površin, ki bodo omogočale peš povezavo z zaledjem in med vasmi, se bo izboljšala varnost pešcev. Z izboljšanjem kakovosti prometne infrastrukture in z njeno prilagoditvijo starejšim, gibalno oviranim ter slepim in slabovidnim osebam bo zagotovila pogoje, da bo čim več prebivalcev krajše poti opravljalo peš. S spodbujanjem in promocijo hoje med prebivalci bo hoja prepoznana kot zdrav in trajnosten način potovanja po mestu.

2. Spodbujanje kolesarjenja kot alternativa avtomobilu na kratke in srednje dolge razdalje

Občina Brežice bo postala občina z urejenim kolesarskim sistemom poti in stez, ki bodo kolesarjem omogočale enostavno in varno gibanje po mestu Brežice ter varno povezavo z zaledjem in med naselji. Kolesarske poti in steze bodo jasno označene, urejena bodo parkirna mesta za kolesa. Na prometnih vozliščih bo možno enostavno prehajanje iz koles na javni potniški promet, avtomobil ali pešačenje. Na določenih mestih bo možna izposoja koles. Kolesa bo na daljše razdalje možno prevažati tudi z avtobusom ali vlakom. Kolesarjenje bo tako v občini Brežice varno in privlačno, sčasoma pa bo postalo tudi enakovreden način potovanja. Občina Brežice bo istočasno spodbujala kolesarjenje kot alternativo avtomobilu na krajše in srednje dolge razdalje s predstavitvami različnih načinov uporabe koles ter dodatkov za kolesa (prikolic za prtljago, prikolic za otroke ipd.). Spodbujala bo uporabo koles pri mlajših prebivalcih kot način potovanja v šolo ali na popoldanske aktivnosti.

3. Oblikovanje privlačnega javnega potniškega prometa

Ureditev javnega potniškega prometa bo v občini Brežice temeljila na preučitvi potreb o vzpostavitvi in oblikovanju sodobnega, učinkovitega in poselitvenim vzorcem prilagojenega javnega potniškega prometa. Z umeščanjem kombiniranih prometnih platform ob glavne avtobusne in železniške postaje se bo povečevala privlačnost uporabe javnega potniškega prometa. Z ureditvijo avtobusnih postajališč se bodo izboljšali prometna varnost ter pogojiza uporabo javnega potniškega prometa (kombinacija oziroma združevanje potovalnih skupin: zaposleni, šolarji, upokojenci…).

4. Optimizacija motornega prometa

Z opazovanjem potovalnih navad občanov in s ciljem povečevanja varnosti, skrbi za zdravje ljudi in okolja, krepitev gospodarstva, se bo postopoma prilagajala prometna politika v občini. Umirjanje motornega prometa tako v mestu Brežice kot v ostalih naseljih bo doprineslo k številnim pozitivnim učinkom. V prvi vrsti se bo povečala prometna varnost prebivalcev občine Brežice in obiskovalcev turističnih krajev. Ob postopnem omejevanju motornega prometa v mestu Brežice se bo oživljalo mestno središče z umeščanjem novih in promoviranjem obstoječih vsebin v mestnem jedru, kar bo pozitivno vplivalo na prebivalce Brežic kot tudi turiste. Z ureditvijo pametnih prometnih vozlišč se bodo parkirne razmere v mestnem jedru izboljšale, saj bodo parkirne obremenitve minimalne, prav tako pa se bodo tudi zmanjšali negativni učinki motornega prometa. S celostnim pristopom se bodo zmanjšali negativni vplivi tovornega prometa. Zaradi razpršenosti naselij je avtomobil velikokrat edino možno prevozno sredstvo do glavne prometnice ali večjega vaškega središča, zato bo Občina promovirala in spodbujala okolju prijaznejša osebna motorizirana prevozna sredstva in kombiniran način potovanja.

5. Vzpostavitev celostnega prometnega načrtovanja

Občina Brežice je s pristopom k izdelavi Celostne prometne strategije že naredila prvi korak k vzpostavitvi celostnega prometnega načrtovanja. Vzpostavljena občinska platforma za mobilnost bo, na podlagi uvedenih orodij za sistematično spremljanje področja mobilnosti, skrbela za redno spremljanje ter vrednotenje kazalcev stanja potovalnih navad, poleg tega pa bo tudi osnova za urejanje področja financiranja. Spremljanje potovalnih navad občanov bo dalo vpogled v potrebe in želje občanov in na ta način zagotavljalo optimalno uporabo vzpostavljene in načrtovane infrastrukture. Finančna sredstva za izboljšave bo pridobivala iz evropskih sredstev vezanih na trajnostno mobilnost, v katere se bo aktivno vključevala (samostojno oziroma v povezavi na regionalni/državni/evropski ravni), oziroma jih bo zagotavljala iz drugih virov. S promocijo celostnega prometnega načrtovanja bo Občina naredila velik korak k spreminjanju potovalnih navad ter postopnemu prehodu na trajnostne oblike mobilnosti. Vzgoja in izobraževanje o potovalnih navadah se prične že v vrtcu in osnovni šoli ter spremlja občane skozi vsa nadaljnja obdobja.

# 2. STRATEŠKI CILJI

1. Spodbujati razvoj gospodarstva in turizma
2. Prispevati k čistem okolju in zdravem življenjskem slogu
3. Povečati prometno varnost
4. Povečati dostopnost za ranljivejše skupine
5. Zmanjšati uporabo osebnih vozil
6. Zagotoviti učinkovit javni potniški promet in povezave zaledja z mestom

# 3. OPERATIVNI CILJI, CILJNE VREDNOSTI IN KAZALCI

## HOJA

|  |  |  |  |
| --- | --- | --- | --- |
| **Strateški steber** | **Operativni cilji** | **Ciljne vrednosti** | **Kazalci in izhodišče** |
| **HOJA** | Povečati prometno varnost in občutek varnosti pešcev | Zmanjšati število pešcev, udeleženih v prometnih nesrečah, za 50 % do leta 2022 glede na povprečje v obdobju 2013 - 2015 | Število pešcev, udeleženih v prometnih nesrečah – med leti 2013 in 2015 v povprečju 3 na leto |
| Zagotoviti pogoje, da bo večina prebivalcev lahko opravila velik del kratkih poti peš | Vzpostaviti ključne manjkajoče povezave v omrežju pešpoti do leta 2030  Odpraviti ključne problematične točke za pešce do leta 2022 | Dolžina novih peš povezav  Število odpravljenih problematičnih točk |
| Izboljšati dostopnost za osebe z zmanjšano mobilnostjo | Prilagoditi ključne točke v širšem središču mesta Brežice gibalno in senzorično oviranim do leta 2022 | Število lokacij in povezav s prilagojeno infrastrukturo gibalno in senzorično oviranim osebam |
| Povečati delež hoje | Povečati delež hoje v šolo v mestu Brežice za 10% do leta 2026  Povečati delež hoje na delo na 5% do leta 2026  Zmanjšati delež prekomerno prehranjenih otrok na slovensko povprečje do leta 2022 | Delež hoje v šolo v mestu Brežice (anketa učencev zadnje tirade) - 44% leta 2016  Delež hoje na delo (CPS anketa) – 6% leta 2016  Delež prekomerno prehranjenih otrok (podatki NIJZ) – 28,6 % leta 2016 |

## KOLESARJENJE

|  |  |  |  |
| --- | --- | --- | --- |
| **Strateški steber** | **Operativni cilji** | **Ciljne vrednosti** | **Kazalci in izhodišče** |
| **KOLESARJENJE** | Povečati prometno varnost in občutek varnosti kolesarjev | Zmanjšati število kolesarjev, udeleženih v prometnih nesrečah za 50 % do leta 2022 glede na povprečje v obdobju 2013 -2015 | Število kolesarjev, udeleženih v prometnih nesrečah - med leti 2013 in 2015 v povprečju 12 na leto |
| Zagotoviti pogoje, da bo večina prebivalcev lahko opravila velik del kratkih poti s kolesom | Vzpostaviti in označiti ključne kolesarske povezave v mestu (med pomembnejšimi generatorji prometa) in vsaj eno kolesarsko povezavo z zaledjem do leta 2022  Zagotoviti kakovostna kolesarska parkirišča ob ključnih javnih zgradbah in novogradnjah do leta 2022 | Dolžina novih sklenjenih kolesarskih povezav  Delež javnih zgradb in novogradenj s kakovostnimi kolesarskimi parkirišči |
| Povečati delež kolesarjenja | Povečati delež kolesarjenja v šolo za 7% do leta 2026  Povečati delež kolesarjenja na delo s 4% na 6% do leta 2026  Izboljšati telesni fitnes otrok do leta 2022 | Delež kolesarjenja v šolo (CPS anketa) - 6% leta 2016  Delež kolesarjenja na delo (CPS anketa) – 4% leta 2016  Telesni fitnes otrok (podatki NIJZ) - izhodišče 50,7 leta 2016 |
| Povečati privlačnost kolesarskih poti | Celovito urediti vse štiri tematske kolesarske poti do leta 2027  Olajšati dostop do koles prebivalcem in obiskovalcem občine | Delež označenih in urejenih tematskih kolesarskih poti  Število izposoj koles pri različnih ponudnikih |

## JAVNI POTNIŠKI PROMET

|  |  |  |  |
| --- | --- | --- | --- |
| **Strateški steber** | **Operativni cilji** | **Ciljne vrednosti** | **Kazalci** |
| **JAVNI POTNIŠKI PROMET** | Povečati uporabo javnega potniškega prometa | Povečati število potnikov v avtobusnem prometu za 10 % do leta 2022 glede na leto 2015  Povečati število potnikov v železniškem prometu za 4 % do leta 2022 glede na leto 2016  Povečati delež uporabe JPP za poti na delo na 4 % do leta 2026 | Število prepeljanih potnikov v avtobusnem prometu na leto (podatki prevoznika) – 974.770 leta 2015  Število vstopov izstopov na železniški postaji Brežice v referenčnem tednu (podatki SŽ) – 538 leta 2016  Delež uporabe JPP za poti na delo (CPS anketa) – 4,9% 2002, 0,4% 2016 |
| Povečati varnost in kakovost avtobusnih postajališč | Urediti vsaj 5 avtobusnih postajališč na leto v skladu z minimalnimi standardi | Delež urejenih avtobusnih postajališč |
| Izboljšati kakovost ponudbe JPP | Uvesti mestni in primestni potniški promet  Povečati konkurenčnost JPP z vidika potovalnih časov, obsega omrežja in časovnih intervalov v primerjavi z osebnimi avtomobili do 2022 | Potovalni čas na izbranih linijah  Dolžina avtobusnih linij  Časovni interval voženj v konici na izbranih linijah |
| Izboljšati integracijo med različnimi oblikami JPP | Izboljšati avtobusno povezavo do železniške postaje Brežice  Prilagoditi vozni park JPP za prevoz koles | Frekvenca avtobusov  Delež ponudnikov JPP vključenih v sistem enotne vozovnice  Delež avtobusov in vlakov, ki omogočajo prevoz koles |
| Izboljšati dostopnost JPP za osebe z zmanjšano mobilnostjo | Prilagoditi avtobuse in postajališča gibalno oviranim | Delež avtobusov in postajališč, ki so prilagojena gibalno oviranim |

## MOTORNI PROMET

|  |  |  |  |
| --- | --- | --- | --- |
| **Strateški steber** | **Operativni cilji** | **Ciljne vrednosti** | **Kazalci** |
| **MOTORNI PROMET** | Zmanjšati odvisnost prebivalcev od avtomobila | Zmanjšati stopnjo motorizacije za 1% do leta 2022 glede na leto 2015  Zmanjšati delež uporabe avtomobila za poti na delo z 90% na 85% do leta 2026 | Stopnja motorizacije leta 2015 (podatki ARSO) – 523 osebnih avtomobilov/1000 prebivalcev  Delež uporabe avtomobila za poti v šolo |
| Povečati prometno varnost v motornem prometu | Zmanjšati število poškodovanih v prometnih nesrečah na 1.000 prebivalcev z 1,3 na 1,0 do leta 2022 | Število poškodovanih v prometnih nesrečah na 1.000 prebivalcev (podatki NIJZ) |
| Izboljšati parkirne razmere | Sprejeti in od leta 2018 izvajati trajnostno parkirno politiko | Delež dolgotrajnih in plačljivih parkirnih mest v širšem mestnem središču |
| Umiriti motorni promet | Izvesti celovito umirjanje prometa v vsaj enem območju do 2022 | Povprečna hitrost v območju umirjanja prometa – izhodišče določiti pred izvedbo ukrepa |

## CELOSTNO PROMETNO NAČRTOVANJE

|  |  |  |  |
| --- | --- | --- | --- |
| **Strateški steber** | **Operativni cilji** | **Ciljne vrednosti** | **Kazalci** |
| **CELOSTNO PROMETNO NAČRTOVANJE** | Zagotoviti transparentnost odločanja v vseh fazah celostnega načrtovanja prometa | Od leta 2017 za vse večje investicije v ključnih fazah razvoja projekta zagotoviti vključevanje javnosti in ključnih deležnikov | Delež večjih prometnih investicij, pri katerih je bilo zagotovljeno vključevanje javnosti in ključnih deležnikov |
| Vzpostaviti sistemske pogoje za celostno načrtovanje prometa | Zagnati CPS v letu 2017 ter jo revidirati in prenoviti vsakih pet let  Pri pripravi prostorskih aktov upoštevati načela trajnostnega prometnega načrtovanja | Sprejem, revizija in prenova CPS  Izvajanje prostorskih aktov z načeli trajnostne mobilnosti |
| Spremeniti načrtovalske prioritete | Sprejeti takšne občinske proračune do leta 2022, ki bodo bolj uravnotežili sredstva med prometnimi sistemi  Od leta 2017 redna vključenost v evropske projekte na temo trajnostne mobilnosti | Delež sredstev za promet v občinskem proračunu glede na prometni način  Število evropskih projektov na temo trajnostne mobilnosti |
| Uvesti orodja za sistematično spremljanje področja mobilnosti | Do leta 2020 vzpostaviti sistem spremljanje potovalnih navad in učinkov investicij ter ukrepov | Sistem spremljanja in vrednotenja |
| Okrepiti vlogo mehkih ukrepov pri spreminjanju potovalnih navad | Od leta 2017 izvesti vsaj eno ozaveščevalno akcijo na temo trajnostne mobilnosti na leto  Sprejeti in zagnati izvajanje mobilnostnega načrta za vsaj eno šolo in eno dodatno javno ustanovo v občini Brežice do leta 2022 | Število ozaveščevalnih akcij na temo trajnostne mobilnosti na leto (poleg obstoječih)  Število šol in večjih generatorjev prometa s sprejetim mobilnostnim načrtom |
| Integrirati prometno načrtovanje z načrtovanjem zračnega prometa v občini | Pri načrtovanju prometa od leta 2017 naprej upoštevati vlogo in pomen letališča Cerklje ob Krki | Število prometnih ukrepov, ki so v sinergiji z zračnim prometom |